section_heading: HNK Šibenik
paragraph_text: Nakon prve prvoligaške sezone za njegove su se usluge zanimali vodeća dva kluba lige, Hajduk i Dinamo. Prva je ideja bila da u paketu s Rukavinom završi na Poljudu, što je bilo vrlo izvjesno dok se u igru nije upleo Dinamo. Popularno zvanom Šifi ugovor je istjecao 2007. godine, pa je na zimu mogao potpisati za bilo koga bez znanja kluba. Hajduk se, navodno, nije dovoljno potrudio privuči ga u svoje redove pa je želio otići prema Zagrebu, kamo ga je, prema nekim pričama, usmjeravao kapetan kluba Joso Bulat.